**Српска средњовековна држава и значајне личности**

Након погибије браће **Мрњавчевић**, краља Вукашина и деспота Угљеше, у **Маричкој бици 1371.** године и смрти **последњег Немањића цара Уроша Нејаког** недуго затим уследило је **расуло српске средњевековне државе**.



*Србија после Маричке битке 1371. године*

**Кнез Лазар Хребељановић** који је владао државом која се налазила у сливу три Мораве (јужна, западна и велика) па је зато и добила назив **Моравска Србија** се временом издвојио као најјачи обласни господар. Преко своје супруге **књегиње Милице** био је у сродству са династијом Немањића па је захваљујући подршци цркве сматран за њиховог наследника. Његов успон ће прекинути бој на Косову. **Бој на Косову** се одиграо **28. јуна 1389.** године између **српске војске** и **Турака Османлија**. Српску војску је предводио **кнез Лазар** коме су помоћ пружили његов зет **Вук Бранковић**, господар Косова, и војвода **Влатко Вуковић** кога је као помоћ послао босански краљ Твртко. Турску војску је предводио султан **Мурат** са старијим сином **Бајазитом** и млађим **Јакубом**. Косовска битка је остала упамћена као један од највећих симбола страдања у целокупној српској историји до дана данашњег.



*Бој на Косову 1389. године*

Историјски извори о овој бици су подељени и дају различите податке. Оно што је сигурно јесте да су Турци били бројнији и да су у бици погинула оба владара и српски кнез Лазар и турски султан Мурат кога је по легенди убио **Милош Обилић**. Након погибије кнеза Лазара Србијом је до пунолетства његовог сина Стефана владала књегиња Милица. Србија је морала да прихвати **вазалне обавезе** (пружање помоћи) према турском султану. **Стефан Лазаревић** (1389-1427), син кнеза Лазара, је после битке код Ангоре 1402. године добио титулу **деспота** па је тако Србија постала деспотовина. Деспота Стефана Лазаревића је на престолу наследио сестрић **Ђурађ Бранковић** (1427-1456), син Вука Бранковића који је као нову престоницу подигао Смедерево. Српска деспотовина је наставила да постоји све до **1459.** године када се **Смедерево** без борбе предало Турцима.

1. Када је наступило расуло српске средњевековне државе?
2. Ко се сукобио у боју на Косову?
3. Ко је по легенди убио турског султана Мурата?
4. Ко је владао Србијом после боја на Косову?
5. Када је пала Српска деспотовина?